Dôvodová správa

Všeobecná časť

 	Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 420/2012 Z. z., ktorým sa ustanovuje národná tabuľka frekvenčného spektra v znení nariadenia vlády Slovenskej republiky č. 505/2013 Z. z., bol vypracovaný na základe Plánu legislatívnych úloh vlády na rok 2014 na mesiac november, bod č. 1 a v zmysle § 6 ods. 2 písm. b) a § 30 ods. 3 zákona č. 351/2011 Z. z. o elektronických komunikáciách v znení neskorších predpisov, v spolupráci s členmi Medzirezortnej komisie pre harmonizáciu využívania frekvenčného spektra, t.j. s Úradom pre reguláciu elektronických komunikácií a poštových služieb, Ministerstvom obrany SR, Ministerstvom vnútra SR a Slovenskou informačnou službou. 
Národná tabuľka frekvenčného spektra (ďalej len „NTFS“) je špecifický materiál, ktorý je pripravovaný skupinou odborníkov z vyššie uvedených rezortov a obsahuje najmä:
•	údaje o frekvenčnom pásme a jeho pridelení pre príslušné rádiokomunikačné služby podľa aktuálneho Rádiokomunikačného poriadku (RR) pre Región 1 (Slovensko je súčasťou tohto regiónu), 
•	údaje o frekvenčnom pásme a jeho pridelení v Slovenskej republike, pričom toto pridelenie nepresahuje pridelenia pre služby podľa RR, pásmo však môže byť pridelené pre menej služieb, 
•	informáciu, či je príslušné frekvenčné pásmo v Slovenskej republike pridelené pre civilné alebo vojenské účely, 
•	poznámky k prideleniu frekvenčného pásma (napr. údaje o chránených frekvenciách), 
•	informácie o využití frekvenčných pásiem pre konkrétne aplikácie v rámci rádiokomunikačnej služby, pričom je rešpektovaný zoznam aplikácií podľa rozhodnutia Európskeho komunikačného výboru ECC/DEC/(01)03 o Frekvenčnom informačnom systéme Európskeho komunikačného úradu (ECO Frequency Information System – ďalej len „EFIS“),  
•	poznámky k tomuto využitiu.
Okrem toho NTFS obsahuje aj poznámky k prideleniam frekvenčných pásiem podľa RR, vysvetlenie špecifických výrazov z oblasti správy frekvencií, definície kategórií (rádiokomunikačných) služieb, definície výrazov z oblasti zdieľania frekvencií (kategórie rušení), definície kategórií pridelení frekvenčných pásiem a skratky použité v NTFS.
Oproti NTFS, ktorá bola ustanovená nariadením vlády Slovenskej republiky č. 420/2012 Z. z., boli v novom návrhu NTFS vykonané najmä nasledujúcej zmeny:
1)	Skratky a preklady anglických termínov boli upravené podľa Výkladového terminologického slovníka elektronických komunikácií (ISBN 978–80–970852–3–0).
2)	Terminológia využitia frekvenčného spektra v SR bola upravená podľa prílohy 2 k rozhodnutiu ECC/DEC/(01)03 aktualizovanému v marci 2014.
3)	V pásme 984 – 7484 kHz bola do stĺpca „Využitie v SR“ doplnená železničná aplikácia „Eurobalise“ – vyplynulo z rozhodnutia 2013/752/EU, odporúčania ERC/REC 70-03 aktualizovaného vo februári 2014 a z aktualizovanej tabuľky ECA, máj 2014.
4)	V pásme 7300 – 23000 kHz bola do stĺpca „Využitie v SR“ doplnená železničná aplikácia „Euroloop“ – vyplynulo z rozhodnutia 2013/752/EU, odporúčania ERC/REC 70-03 aktualizovaného vo februári 2014 a z aktualizovanej tabuľky ECA, máj 2014.
5)	V pásme 26200 – 27500 kHz bol termín  „CEPT PR 27“ nahradený termínom „CB rádio“ – vyplynulo z pripomienok Úradu pre reguláciu elektronických komunikácií a poštových služieb a ECC/DEC/(01)03 aktualizovaného v marci 2014.
6)	V pásme 68 – 73 MHz bolo subpásmo 69,9 – 70,5 MHz pridelené pre „Amatérsku“ službu - vyplynulo z aktualizovanej tabuľky ECA.
7)	V pásme 405 – 406 MHz bolo zmenené pridelenie služby z „Pevná“ mil. a „Pohyblivá okrem leteckej pohyblivej“ mil. na „PEVNÁ“ mil. a „POHYBLIVÁ okrem leteckej pohyblivej“ mil. – vyplynulo z požiadavky MO SR.
8)	V pásme 862 – 868 MHz bol termín „Bezdrôtové audioaplikácie“ nahradený termínom „Bezdrôtové audioaplikácie / multimédiá“ – vyplynulo z rozhodnutia ECC/DEC/(01)03 aktualizovaného v marci 2014.
9)	V pásme 868 – 890 MHz boli doplnené v stĺpci „Využitie v SR“ aplikácie „Sledovanie, vyhľadávanie a získavanie dát“ a „TTT“, a to v subpásme 870 - 875,6 MHz – vyplynulo z aktualizovanej tabuľky ECA, máj 2014 a ECC/DEC/(01)03 doplneného v marci 2014.
10)	V pásme 915 – 930 MHz boli v stĺpci „Využitie v SR“ doplnené termíny „Nešpecifikované SRD“, „Rádiové mikrofóny a ALD“ a „RFID“, a to v subpásme 915 – 921 MHz – vyplynulo z aktualizovanej tabuľky ECA, máj 2014.
11)	Pre aplikáciu „TRA-ECS“ boli v stĺpci „Využitie v SR“ doplnené poznámky použitej technológie – vyplynulo z aktualizovanej tabuľky ECA, máj 2014.
12)	V pásme 1452 – 1492 MHz boli do stĺpca „Pridelenie v SR“ doplnené dva termíny „PEVNÁ“ civ. a POHYBLIVÁ okrem leteckej pohyblivej“ civ. a do stĺpca „Využitie v SR“ bola doplnená aplikácia „MFCN s poznámkou „doplnkový zostup". Termín „Družicová rozhlasová“ aj s poznámkou a odkazmi bol vypustený – vyplynulo z rozhodnutia ECC/DEC/(13)03.
13)	V pásmach 1710 – 1785 MHz, 1805 – 1880 MHz, 1930 – 1970 MHz a 2110 – 2170 MHz boli v stĺpci „Využitie v SR“ doplnené pre aplikáciu „TRA-ECS“ odkazy na rozhodnutie ECC/DEC/(06)07 a doplnený do poznámky text „MCA“ – vyplynulo z rozhodnutia ECC/DEC/(06)07 aktualizovaného v marci 2014.
14)	V pásme 1750 – 1785 bol v stĺpci „Pridelenie v SR“ vypustený termín „PEVNÁ“ civ. aj s aplikáciou „Bod-bod“ v stĺpci „Využitie v SR“ s príslušnou poznámkou. Následne bolo toto pásmo zlúčené s pásmom 1710 – 1750 MHz – vyplynulo z pripomienok Úradu pre reguláciu elektronických komunikácií a poštových služieb.
15)	Pásmo 1805 – 1845 MHz bolo zlúčené s pásmom 1845 – 1880 MHz – vyplynulo z pripomienok Úradu pre reguláciu elektronických komunikácií a poštových služieb.
16)	V pásme 2483,5 – 2500 MHz bola do stĺpca „Využitie v SR“ doplnená aplikácia ULP‑AMI – vyplynulo z odporúčania ERC/REC 70-03 aktualizovaného vo februári 2014.
17)	V pásme 17,3 – 17,7 GHz, 47,5 – 47,9 GHz, 48,2 – 48,54 GHz a 49,44 – 50,2 GHz bol do stĺpca „Využitie v SR“ doplnený termín „Zemské stanice pre FSS“ s poznámkou „nekoordinované stanice FSS“ – vyplynulo z  rozhodnutia ECC/DEC/(05)08 aktualizovaného v marci 2013.
18)	V pásme 43,5 – 45,5 GHz bola do stĺpca „Pridelenie v SR“ doplnená poznámka „harmon. mil. pásmo“ – vyplynulo z aktualizovanej tabuľky ECA, máj 2014.
19)	V pásmach 92 – 94 GHz a 94,1 – 95 GHz bol do stĺpca „Využitie v SR“ doplnený termín “Bod-bod“ – vyplynulo z odporúčania ECC/REC/(14)01.
20)	Na relevantných miestach tabuľky boli doplnené odkazy na nové a doposiaľ v NTFS neuvedené dokumenty 2013/752/EU, ECC/DEC/(13)03, ECC/REC/(14)01, ECC/DEC/(14)02, ECC/REC/(14)04, VPR-01/2014, VPR-02/2014, VPR‑03/2014, VPR‑04/2014, VPR-05/2014, VPR-06/2014, VPR-07/2014, VPR-08/2014, VPR‑09/2014, VPR-10/2014, VPR-11/2014, VPR-12/2014,  VPR-13/2014 a vypustené už dokumenty neplatné (2011/829/EU, ECC/DEC/(07)04, ECC/DEC/(07)05, VPR-08/2012, VPR-09/2012, VPR-12/2012, VPR‑17/2012, VPR‑26/2012, VPR‑30/2012, VPR-32/2012, VPR-34/2012, VPR-36/2012 a VPR‑39/2012).

Zabezpečenie účelného využívania frekvenčného spektra, hospodárenie a  dohľad nad efektívnym využívaním frekvenčného spektra prináleží štátu a je zabezpečené prostredníctvom Úradu pre reguláciu elektronických komunikácií a poštových služieb.
Predložený návrh nariadenia vlády SR nebude mať dopad na štátny rozpočet ani na rozpočty vyšších územných celkov a rozpočty obcí, sociálny vplyv, vplyv na životné prostredie a informatizáciu spoločnosti. 
Návrh nariadenia vlády SR je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Osobitná časť
 K Čl. I
Uvádza sa znenie prílohy, ktorá obsahuje NTFS.
Príloha obsahuje podrobné rozdelenie frekvenčných pásiem, ktoré sú vymedzené pre jednotlivé rádiokomunikačné služby na civilné účely a vojenské účely. NTFS je spracovaná s prihliadnutím na potrebu európskej harmonizácie, stupňa technického rozvoja rádiových zariadení a poskytovania služieb v Slovenskej republike v konkrétnom frekvenčnom pásme pri súčasnom zabezpečení obrany a bezpečnosti štátu.
NTFS je vypracovaná na základe Rádiokomunikačného poriadku (RR) Medzinárodnej telekomunikačnej únie (ITU) s prihliadnutím na závery Svetovej rádiokomunikačnej konferencie (WRC-2012), smerníc, rozhodnutí a odporúčaní EÚ, rozhodnutí a odporúčaní Európskeho výboru pre elektronické komunikácie (CEPT/ECC) a príslušných rozhodnutí Úradu pre reguláciu elektronických komunikácií a poštových služieb
o využívaní frekvencií. 

K Čl. II
Ustanovuje sa účinnosť nariadenia vlády.